Solidariteit-gesprek in Europa wen steun vir AfrikaansFlip Buys en Alana Bailey voor die EU-parlementsgeboue in Brussel. Foto: Forum Nuus Die afvaardiging wat onder andere Flip Buys, voorsitter van die Solidariteit Beweging, en Alana Bailey, adjunk uitvoerende hoof van AfriForum, insluit, het met leiersfigure asook Britse en Belgiese parlementslede vergader. Die doel van die besoek is om mense in die buiteland bewus te maak van gebeure in die land en om steun vir verdienstelike Afrikaanse projekte te werf. “Ons uitgangspunt is dat ons positief oor die land is, al is ons negatief oor die regering,” het Buys gesê. Die doel is verder om met beleggers te skakel en te versoek dat handelsbande met Suid-Afrika nie afgeskaal of opgeskort word nie, maar dat hulle eerder die regering sal help om sy huis in orde te kry, het hy gesê. Dit is ook nodig dat steun vir Afrikaanse skole en universiteite gewerf word, het Bailey gesê. Sy meen sekere Suid-Afrikaanse universiteite is skynbaar nie bewus van die nuutste ontwikkelings op die gebied van onderrigtaal nie. “Die gevaar bestaan dat hulle besluite in isolasie neem wat tot nadeel van hul buitelandse bande met Europese top-universiteite kan wees. Die afvaardiging wil daarom ook kyk na groter samewerking tussen Akademia en top-universiteite in België en Nederland.” Die afvaardiging het Maandag in Antwerpen goeie gesprekke met sakelui, mediaverteenwoordigers en akademici gevoer. ’n Besoek is onderskeidelik Dinsdag aan die Belgiese Federale Parlement en Woensdag aan die Britse Parlementsgebou gebring. Bailey het gesê Buys se toespraak voor die SA Chamber of Commerce het wye reaksie ontlok. “Daar is indringende vrae gevra en dit is duidelik dat mense bekommerd is oor wat in Suid-Afrika op ekonomiese en menseregtevlak gebeur. Die reaksie is deurgaans dat nog meer beleggers sal verdwyn indien korrupsie, politieke onstabiliteit en misdaad nie vasgevat word en onderwys verbeter nie. Daar is wel groot bewondering en steun vir die aksies van al die bene van die beweging,” het Bailey gesê.